Νέες αποκαλύψεις για τα δακτυλικά αποτυπώματα στο κοσμηματοπωλείο, έρχονται στη δημοσιότητα μετά το χθεσινό βίντεο-ντοκουμέντο από ταχυφαγείο, λίγες στιγμές πριν ο Ζακ Κωστόπουλος μπει στο κατάστημα.

Μιλώντας σήμερα η πληρεξούσια δικηγόρος της οικογένειας, Χρύσα Πετσιμέρη, έδωσε στοιχεία για τα αποτελέσματα των αστυνομικών ερευνών και την ταυτοποίηση των δακτυλικών αποτυπωμάτων εντός του κοσμηματοπωλείου.

«Έχουμε στα χέρια μας την έκθεση των αποτυπωμάτων από το κατάστημα. Βρέθηκαν δύο τμήματα σε επιφάνεια πάγκου τοποθέτησης κοσμημάτων που ανήκουν στον ιδιοκτήτη. Ένα τμήμα αποτυπώματος στην εξωτερική επιφάνεια της γυάλινης εισόδου με το αποτύπωμα της αριστερής παλάμης του θανόντος. Το αποτύπωμα είναι στην εξωτερική επιφάνεια, προφανώς από τη στιγμή που έπιασε την πόρτα μπαίνοντας μέσα», λέει η κα Πετσιμέρη στο ραδιόφωνο News24/7.

«Υπάρχουν άλλα αποτυπώματα που είναι άγνωστα. Επίσης, δεν έχουμε ακόμη τα αποτυπώματα από το μαχαίρι, αλλά υπάρχει τμήμα αποτυπώματος σε κορνίζα που είναι ανόμοιο με εκείνο του θανόντος. Κοινώς, οι ισχυρισμοί ότι άγγιξε κοσμήματα και ότι πήγε να κλέψει, δεν ισχύουν. Δεν υπάρχει κανένα αποτύπωμα εντός που να ανήκει στον Ζακ, δεν υπάρχει ληστεία ή απόπειρα ληστείας. Επίσης, δεν βρέθηκε πάνω του κανένα κλοπιμαίο, ούτε φακελάκι όπως ισχυρίστηκε αρχικά ο κατηγορούμενος ιδιοκτήτης», προσθέτει.

Τα αποτελέσματα των ερευνών στο μαχαίρι, διερευνώνται. «Κανείς δεν ξέρει πως βρέθηκε εκεί, το άγγιξαν πολλά χέρια».

Αναφορικά με το υλικό που έχει συγκεντρωθεί έως τώρα, δήλωσε: «Το υλικό δεν είναι ικανοποιητικό ακόμα αλλά περιμένουμε περισσότερες απαντήσεις. Έχουμε ένα βίντεο από τα πολλά που υπάρχουν με το οποίο αποδεικνύεται πως απομακρύνεται η ληστεία και η κλοπή και όσα διαδίδονται».

«Εμφανίζεται έξω από το κατάστημα Βενέτη όπου δύο τον απωθούν από το να μπει και μετά χάνονται τα πλάνα. Περιμένουμε περισσότερο υλικό από βίντεο που εξετάζονται αυτή τη στιγμή», σημείωσε χαρακτηριστικά η κα Πετσιμέρη.

Όπως είπε έχουν ζητηθεί στοιχεία για τον άνδρα με το κίτρινο μπλουζάκι που εμφανίζεται στο νέο βίντεο.

Η δεύτερη πληρεξούσια δικηγόρος της οικογένειας, Άννα Παπαρούσου, σχολίασε μιλώντας στην ΕΡΤ πως μετά και το νέο ντοκουμέντο «καταρρίπτεται το σενάριο το αρχικό, περί ληστείας, κλοπής ή και οποιασδήποτε επιθετικής ενέργειας από τη μεριά του Ζακ Κωστόπουλου και αναδύεται μια άλλη πραγματικότητα, μάλλον εκφοβισμού του η οποία θα αναλυθεί με κάθε λεπτομέρεια».